text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: تقرير مشروع الإستيطان الأجصي و إزالة تونس من الوجودحملة توانسا صد الإستيطان الأجصي بتونس
text.text_idx: #000004
text.text: التبذير في ميزانية الدولة
text.text_idx: #000005
text.text: الرئيسيةالسيادة التونسيةجذور النفوذ الفرنسي الأوروبي في تونس
text.text_idx: #000006
text.text: جذور النفوذ الفرنسي الأوروبي في تونس
text.text_idx: #000007
text.text: النفوذ الأجنبي في تونس و خاصة الفرنسي_الأوروبي مش محتاج لإثبات، الحالة واضحة للعيان و بديهية. القومية التونسية ماهياش مجرد حالة بكاء على السيادة المفقودة و انما حالة وعي بالواقع و إرادة لتغييرو لذا فانو المطلوب أكثر من الكلام حول النفوذ الأجنبي. المطلوب هو فهم أسباب الخضوع التونسي للفرانسيس و الأوروبيين و من بعد التفكير في العلاج التحرري السيادي.
text.text_idx: #000009
text.text: النفوذ الفرنسي _الأوروبي ماهوش ولد اليوم مهوش “ولد بورقيبة” أو ” ولد الثورة”. هذا نفوذ قديم من 200 عام تقريبا الإستعمار كانت نتيجتو الحتمية الأولى و الإضطراب الحالي ناتج نسبيا منو.
text.text_idx: #000010
text.text: من 1863 لحد اللحظة و الدولة التونسية تتسلف من الخارج و البداية كانت بالقرض الشهير ل”دار ديرلنجي” الفرنسية و لتو فرانسا هي أول مقرض لتونس و بصفتها هذي فإنها تتمتع بنفوذ مالي.
text.text_idx: #000011
text.text: الإعتماد المرضي على الديون في تغطية “عجز الميزانية” هو الي مخلي الدولة التونسية و نخبتها السياسية مينجموش يهزو ريوسهم قدام “الدول المقرضة” ( والمنظمات زادا كيما البنك الدولي والإتحاد الأوروبي).
text.text_idx: #000012
text.text: بما أنو الدولة التونسية تتسلف من الخارج ومدامها محتاجة للخارج فإنها تظطر إنها تستسلم لشروطو سواء كانت اقتصادية، سياسية، ثقافية أو حتى مجتمعية ( كيما قضايا الأحوال الشخصية و الحريات الفردية الي يجيو في توصيات الإتحاد الأوروبي).
text.text_idx: #000013
text.text: سياسة المساسية، التسول، التمسكين تخلي الحكومة التونسية قابلة للإخضاع بسهولة تامة للي يدفع أكثر و مدام فرانسا/أوروبا يدفعو أكثر فطبيعي جدا تكون عندنا تبعية كبيرة تجاههم.
text.text_idx: #000014
text.text: من 1000 عام تقريبا تخلفت “البحرية التونسية” ( من القرن11 ميلادي بدات تتفوق عليها البحرية الإيطالية و تحديدا “بحرية البندقية) و هذا الي خلى المنتوجات التونسية تتصدر عن طريق السفن الإيطالية أولا و من بعد السفن الأوروبية. لحد يوم الناس هذا مزالت الصادرات التونسية تعمل على شركات النقل البحري الأوروبية.
text.text_idx: #000016
text.text: فقدت تونس المبادرة التجارية وولات تعتمد على الاقتناءات الأوروبية في التصدير و على التزويد الأوروبي في الاستيراد .اصلا كل سياستنا التجارية مبنية على “أوروبا” كيفاش نصدرولها و نشرو منها و باقي العالم شبه مجهول عندنا.
text.text_idx: #000017
text.text: منتوجاتنا الفلاحية الخام تقعد تستنا الشركات الأوروبية بش تشريها و تعبيها. مثال زيت الزيتون الي مرهون في الشركات الأوروبية باش تخرجو للعالم و الي الدولة التونسية تقعد مشيحة ريقها تتشحت في الإتحاد الأوروبي باش يزيد حصتها من الصادرات رغم توفر سوق عالمية متعطشة ليه.
text.text_idx: #000018
text.text: تفكيرنا التجاري محصور ب”فرانسا”/”أوروبا” خاصة في التصدير و هذا الي يخلي قدرتنا على المناورة صغيرة و أرباحنا ضئيلة مقابل أنهم هوما يشريو من العام و معلبالهمش بالمصالح التونسية.
text.text_idx: #000019
text.text: أزمة قطاع النسيج في أوائل الألفينيات كانت بسبب الإعتماد المطلق على السوق الأوروبية الي فجأة تحلت قدام المنتوجات الصينية و لقينا رواحنا نعجزو على منافستهم. كان جينا نخممو في السوق العالمية رانا طورنا قدراتنا الإنتاجية و التنافسية و رانا عملنا أسواق بتاعنا بفضل كفائتنا مش بفضل المزايا الأوروبية الي تنحات علينا و تعرينا.
text.text_idx: #000020
text.text: أوروبا هي المصدر الأول للمواد الأولية الضرورية للإقتصاد التونسي. أغلب المنتوجات التونسية و خاصة الصناعية تعتمد على مواد مصنعة أو نصف مصنعة أوروبية و على تقنيات أوروبية.
text.text_idx: #000022
text.text: الفرانسيس/الأوروبيين هوما أول المستثمرين الأجانب في الإقتصاد التونسي و خاصة في المجال الصناعي و زادا هوما “مصدري الأوامر” الأساسيين لشركات المناولة التونسية.
text.text_idx: #000023
text.text: السياحة التونسية تعتمد أساسا و لحدود أول الألفينيات على وفود السياح الأوروبيين.
text.text_idx: #000024
text.text: الحكومات التونسية بصفة عامة يعملو برشا على الدعم الأوروبي _الفرنسي للإقتصاد التونسي عبر الإستثمار المباشر و النقل التقني لكن هاته السياسة منجحتش ابدا في تطوير الإقتصاد التونسي و ردانو قادر على توفير الإحتياجات العامة التونسية بل بالعكس خلاتو هش علخر و عاجز على التقدم.
text.text_idx: #000025
text.text: مظاهر المدنية الفرنسي-أوروبية أبهرت النخبة الفكرية_السياسية التونسية من القرن 19 و وولات تتشبه بيها علخر في نمط الحياة ( لبسة ,ماكلة,احتفالات ,تحرر سلوكي ,حديث ...) وولات تتصور انو التقدم=التشبه/التقليد لفرانسا و أوروبا على هذاكا صرفت المليارات من وقتها لتو و أفلست الميزانيات باش تعمل مؤسسات وقوانين ومعمار و حياة مشابهة مظهريا لأوروبا و مختلفة جوهريا عليها.
text.text_idx: #000027
text.text: النخبة الحاكمة التونسية بصفة عامة استوردت قلب فكرها من أوروبا استورداتو كيما هوا من غير فهم أو تحليل أو نقد استورداته و اسقطاته على الواقع التونسي و عملت كل جهدها لفهم التونسي انطلاقا من رؤى فرنسية/أوروبية .
text.text_idx: #000028
text.text: من حملة “اللورد اكسموث” 1816. على “دزاير”,”تونس” “وليبيا” لوقف القرصنة من وقتها الحكومات التونسية أصبحت تخاف من التدخلات العسكرية و تخاف من القصف البحري و الاحتلال.
text.text_idx: #000031
text.text: عام 1830 إحتلال “فرانسا” ل”دزاير” عمق الخوف وولات الحكومة التونسية ترعش من فكرة التدخل العسكري الأجنبي لتجنبو مستعدة تتحمل كل أنواع الإهانات و التنازلات.
text.text_idx: #000032
text.text: بعد معركة الاستقلال والجلاء العسكري و الجلاء الفلاحي، النخبة الحاكمة التونسية معادش مستعدة تناضل أكثر و قررت انها تنهي عصر التضحيات الوطنية و تبدأ عصر الحكم الهادئ” و”التمتع بالسلطة” و لذا خيرت “الدولة الوطنية” انها تتقرب علخر من “المعسكر الغربي” و تتجنب أي معركة سيادية أو حتى أي محاولة ببناء قوة عسكرية حقيقية أو لعب دور محترم في المنطقة الشمال أفريقية.
text.text_idx: #000033
text.text: الضربات العسكرية الي توجهت من طرف دول كبرى خاصة غربية ضد دول “عربية” كيما “مصر” أو”ليبيا” أو “العراق” بسبب سياساتهم المضادة للمصالح الغربية. زرعت الخوف علخر وسط النخبة البورقيبية الحاكمة التونسية الي ولات ترى من الحكمة إنها تتجنب المشاكل و “تأكل خبزتها مسارقة”.
text.text_idx: #000034
text.text: “النخبة البورقيبية الحاكمة” كانت تخاف من تدخل عسكري دزيري أو ليبي فما بالك بتدخل فرنسي-انقليزي او إيطالي.
text.text_idx: #000035
text.text: و بعد الثورة و انتخابات 23 أكتوبر 2011 جاو “الإسلاميين/النهضاويين” و حلفاؤهم للحكم و هاذم كانو حاطين في اعتبارهم انو “فرانسا” و “أوروبا” مش راضين عليهم و أصلا صارت دعوات تدخل فرنسي من “الاعتقنيين” ( دعوة “سهير بلحسن” الشهيرة لتدخل فرنسي لحماية الديمقراطية من الإسلاميين) . لذا فانو “الإسلاميين” كيف يبدو في الحكم يخافو علخر من تدخل عسكري أوروبي و فرنسي تحديدا ضدهم.
text.text_idx: #000036
text.text: بصفة عامة من بعد “حمودة باشا” اغلب الحكام التوانسة كان عندهم شك في شرعيتهم أو على الأقل شك في ولاء الامة/الشعب ليهم كان فما خوف أو رهاب من المؤامرات بتع “الحاشية” والانقلابات العسكرية و الثورات الشعبية.
text.text_idx: #000038
text.text: في انتفاضة المجبى الشهيرة ب”ثورة علي بن غداهم” صارت اتصالات فرنسية بيه (كشفها “علي بن غذاهم” للباي و عطاه كل مراسلات القنصل الفرنسي “ليون روش”) .
text.text_idx: #000040
text.text: مماليك القرن 19 الي كانو شادين أهم المناصب في الدولة أغلبهم كانو يتآمرو ليل نهار ضد بعضهم و ضد مصلحة الدولة التونسية و لذا كانو خايفين علخر و يحتاجو للحماية الخارجية من الدول الأوروبية في صورة افتضاح فسادهم أو نهاية حظوتهم و لذا فإنهم كانو يخدمو مصالح “الدول الحامية” و يخضعو ليها. هكا ولاء الحاشية البايليكية كان عموما موزع بين الفرانسيس و البريطانيين و شوية الإيطاليين.
text.text_idx: #000041
text.text: بعد الاستقلال، صارت محاولات انقلاب و تمرد بتشجيع وتمويل و دعم خارجي (عموما من الجيران دزاير و ليبيا). الحكومات المختلفة من 1956 لحد اللحظة كانت تخاف من الخارج الي يدعم خصومها و ممكن يألب عليها الرأي العام أو يمول “انقلاب عسكري”.
text.text_idx: #000042
text.text: المحاولة الانقلابية في 1962 كانت بتشجيع دزيري .محاولة التمرد بقفصة 1980 كانت بتخطيط دزيري و تمويل /تدريب ليبي.
text.text_idx: #000043
text.text: حتى بعد الثورة و الانتخابات “الحكومات الشرعية” قعدت تخاف علخر من “الدول الأوروبية” خاصة “فرانسا” لارتباط جزء كبير من الإطارات الإدارية ,الأمنية و العسكرية بيها بسبب “التعليم” و بسبب “الميول السياسية التحررية و البورقيبية”.
text.text_idx: #000045
text.text: ارهاب ما بعد الثورة مشكوك علخر في انو مصطنع بتواطئ امني و تخطيط /تمويل فرنسي -اماراتي و سعودي.
text.text_idx: #000046
text.text: الحكومة التونسية معندهاش ثيقة في “الشعب” معندهاش ثيقة حتى لو هي “منتخبة” انو الشعب بش ياقف معاها و يحارب ضد أي مؤامرة تحاك ضدها او إنقلاب عسكري. لذا فإنها مستعدة تخضع ل للضغوط الأجنبية الأوروبية و خاصة الفرنسية باش تقعد تحكم او تمثل انها تحكم .
text.text_idx: #000047
text.text: أولا. النفوذ الاجنبي في تونس مهوش فرنسي-أوروبي برك و انما زادا أمريكي، خليجي، تركي و حتى سعات دزيري-ليبي او مغربي. المقال رغم انو مركز على النفوذ الأوروبي و يحلل فيه اما قابل للمد و التعميم على النفوذ الأجنبي بكلو.
text.text_idx: #000049
text.text: ثانيا. المقال مهوش مجرد تحليل جامد للواقع بتع هاو السبب و هاذاكا هو. . المقال هذا عندو هدف عملي بحت وهوا “التحرر من النفوذ الأجنبي و تحقيق السيادة التونسية” . الوعي بعوامل قوة النفوذ الأجنبي في تونس هو الي بش يمكننا من استنباط طريق ووسيلة التحرر منو.
text.text_idx: #000050
text.text: ثالثا. قضية “السيادة التونسية” نسيت فعليا من بعد “الجلاء الفلاحي” في 1964. نسيت هذه القضية ووقع تتليفها لنو صار اعتقاد سياسي خاطئ انو “الاستقلال” اكتمل و “السيادة” استرجعت من فرنسا ووفا كل شي و انتها وقت النضال وووو حان وقت التمتع بالسلطة . الواقع انو بعد كل المعركة الوطنية وبعد كل التضحيات و بعد كل الشهداء، الحكومات التونسية المتعاقبة بدون وعي قامت بإعادة توفير مناخ التبعية و الخضوع للخارج بالظبط كيما “البايات المنحطين” بعد “حمودة باشا الحسيني” .
text.text_idx: #000051
text.text: رابعا، الرأي العام التونسي و الوعي العام بقلة ما يهتم بقضية “السيادة التونسية” و مايرالهاش قيمة عملية في حياتو و خاصة في مستوى العيش و لذا يتلفها و مايحرصش عليها. و هذا الي يخلي من مهام النضال السيادي الأكيدة نشر الوعي بالقضية و تفسير الأسباب العميقة ليها و بالتالي خلق جذور الإهتمام الشعبي بيها.
text.text_idx: #000052
text.text: التعبية و الخضوع للخارج عندهم مناخ معين عندهم عرص معينة ياقفو عليها و لذا فإنو تغيير المناخ وإسقاط تلك العرص هو البرنامج السياسي الواقعي الناجع لتحرير الأمة التونسية روحيا، سياسيا، إقتصاديا، أمنيا و عسكريا.
text.text_idx: #000053
text.text: السيادة التونسية
text.text_idx: #000054
text.text: مسألة السيادة و القومية التونسية
text.text_idx: #000055
text.text: الاستهتار بالقيم القومية العليا: السيادة التونسية
text.text_idx: #000056
text.text: من المطالبة بالإعتذار الى تجريم الإستعمار
text.text_idx: #000058
text.text: الحقيقة الكاملة: حملة السيادة المالية لتحرير البنك المركزي
text.text_idx: #000059
text.text: اترك تعليقاً إلغاء الرد
text.text_idx: #000060
text.text: لن يتم نشر عنوان بريدك الإلكتروني. الحقول الإلزامية مشار إليها بـ *
text.text_idx: #000061
text.text: البريد الإلكتروني *
text.text_idx: #000062
text.text: الموقع الإلكتروني
text.text_idx: #000063
text.text: تابعنا على الفيسبوك
text.text_idx: #000064
text.text: جميع الحقوق محفوضة لمجلة القومية التونسية 2021 Cream Magazine by Themebeez
text.text_idx: #000065